CELEX: 32020R2043
Language: lv
Date: 2020-12-11 00:00:00
Title: Komisijas Īstenošanas regula (ES) 2020/2043 (2020. gada 11. decembris), ar ko attiecībā uz pārbaudēm uz vietas, kas skolu apgādes programmas vajadzībām veicamas atbalsta pieteikumu iesniedzēju telpās vai izglītības iestādēs attiecībā uz 2019./2020. un 2020./2021. mācību gadu, atkāpjas no Īstenošanas regulas (ES) 2017/39

14.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 420/11
               
            
         KOMISIJAS ĪSTENOŠANAS REGULA (ES) 2020/2043
         (2020. gada 11. decembris),
         ar ko attiecībā uz pārbaudēm uz vietas, kas skolu apgādes programmas vajadzībām veicamas atbalsta pieteikumu iesniedzēju telpās vai izglītības iestādēs attiecībā uz 2019./2020. un 2020./2021. mācību gadu, atkāpjas no Īstenošanas regulas (ES) 2017/39
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 62. panta 2. punkta pirmās daļas a), b) un c) apakšpunktu,
         tā kā:
         
                     (1)
                  
                  
                     Komisijas Īstenošanas regulas (ES) 2017/39 (2) 10. panta 3. punktā ir noteikts minimālais procentuālais skaits attiecībā uz pārbaudēm uz vietas, kas veicamas to atbalsta pieteikumu iesniedzēju telpās, kuri atbildīgi par produktu piegādi un izplatīšanu un papildu izglītojošajiem pasākumiem Eiropas Parlamenta un Padomes Regulas (ES) Nr. 1308/2013 (3) 23. pantā minētās shēmas (“skolu apgādes programma”) ietvaros. Īstenošanas regulas (ES) 2017/39 10. panta 3. punkta ceturtajā daļā paredzēts, ka gadījumā, ja atbalsta pieteikuma iesniedzējs nav izglītības iestāde, tad pieteikuma iesniedzēja telpās veiktās pārbaudes uz vietas ir jāpapildina ar pārbaudēm uz vietas vismaz divu tādu izglītības iestāžu telpās vai vismaz 1 % tādu izglītības iestāžu telpās, kuras pieteikuma iesniedzējs ir reģistrējis (izvēloties to daudzumu, kas ir lielāks) saskaņā ar Komisijas Deleģētās regulas (ES) 2017/40 (4) 6. pantu.
                  
               
                     (2)
                  
                  
                     Covid-19 pandēmijas ierobežošanas nolūkā noteikto pasākumu dēļ dalībvalstis var saskarties ar grūtībām laikus ieplānot un veikt pārbaudes uz vietas atbalsta pieteikumu iesniedzēju telpās vai izglītības iestādēs par 2019./2020. un 2020./2021. mācību gadu. Tādēļ ir lietderīgi paredzēt, ka gadījumā, ja dalībvalstis nevar veikt minētās pārbaudes uz vietas saskaņā ar Īstenošanas regulas (ES) 2017/39 10. panta 3. punktu, tās var izlemt šādas pārbaudes uz vietas veikt attālināti, piemēram, izmantojot videokonferences.
                  
               
                     (3)
                  
                  
                     Īstenošanas regulas (ES) 2017/39 10. panta 6. punkts paredz noteikumus un metodes attiecībā uz ziņojumu sniegšanu par pārbaudēm uz vietas un to rezultātiem. Pārredzamības nodrošināšanas nolūkā dalībvalstīm būtu jāpamato vajadzība izmantot šajā regulā paredzēto atkāpi un par to jāziņo kontrolziņojumā, kas jāsagatavo par katru attālināti veikto pārbaudi.
                  
               
                     (4)
                  
                  
                     Tādēļ attiecībā uz 2019./2020. un 2020./2021. mācību gadu ir lietderīgi atkāpties no dažiem Īstenošanas regulas (ES) 2017/39 noteikumiem.
                  
               
                     (5)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            
               1.   Atkāpjoties no Īstenošanas regulas (ES) 2017/39 10. panta 3. punkta otrās līdz piektās daļas, gadījumā, ja dalībvalstis Covid-19 pandēmijas ierobežošanas pasākumu dēļ attiecībā uz 2019./2020. un 2020./2021. mācību gadu nespēj veikt pārbaudes uz vietas atbalsta pieteikumu iesniedzēju telpās vai izglītības iestādēs, šīs pārbaudes var veikt attālināti.
            
            
               2.   Atkāpjoties no Īstenošanas regulas (ES) 2017/39 10. panta 6. punkta, ja pārbaudes uz vietas notiek attālināti saskaņā šā panta 1. punktu, kompetentā kontroles iestāde iekļauj pamatojumu šādas atkāpes nepieciešamībai un par tās izmantošanu ziņo kontrolziņojumā.
            
         
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 11. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 549. lpp.
         
         
            (2)  Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).
         
            (3)  Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
         
            (4)  Komisijas Deleģētā regula (ES) 2017/40 (2016. gada 3. novembris), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu un groza Komisijas Deleģēto regulu (ES) Nr. 907/2014 (OV L 5, 10.1.2017., 11. lpp.).